A BIZOTTSÁG 1859/2006/EK RENDELETE
(2006. december 15.)
a 2007-es számviteli évre vonatkozó, adatszolgáltatási űrlaponkénti átalánydíjnak a mezőgazdasági számviteli információs hálózat keretében való megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Gazdasági Közösségben működő mezőgazdasági üzemek jövedelmére és üzleti tevékenységére vonatkozó számviteli adatok gyűjtésére szolgáló hálózat létrehozásáról szóló, 1965. június 15-i 79/65/EGK tanácsi rendeletre (1),
tekintettel a mezőgazdasági üzemek jövedelmének megállapítására használt, a könyvelésre vonatkozó egyes részletes végrehajtási szabályokról szóló, 1983. július 13-i 1915/83/EGK bizottsági rendeletre (2) és különösen annak 5. cikke (3) bekezdésére,
mivel:
(1)
Az 1915/83/EGK rendelet 5. cikkének (1) bekezdése értelmében a Bizottság az ugyanazon rendelet 3. cikkében előírt időszakon belül hozzá továbbított minden egyes megfelelően kitöltött adatszolgáltatási űrlapért átalánydíjat fizet az érintett tagállam számára.
(2)
A 118/2006/EK bizottsági rendelet (3) a 2006-os számviteli évre adatszolgáltatási űrlaponként 145 euro átalánydíjat állapított meg. A költségek változása és e változásnak az adatszolgáltatási űrlapok kitöltési költségeire vonatkozó hatása indokolttá teszi a díj kiigazítását.
(3)
Az e rendeletben előírt intézkedések összhangban vannak a Mezőgazdasági Számviteli Információs Hálózat Közösségi Bizottságának véleményével,
ELFOGADTA EZT A RENDELETET:
1. cikk
Az 1915/83/EGK rendelet 5. cikkének (1) bekezdésében előírt átalánydíj összege 148 euro.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet a 2007-es számviteli évre alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 15-én.